Dunyoning eng ko‘p haq to‘lanadigan modeli Kayli Jenner ikkinchi marta ona bo‘ldi

Amerikalik teleyulduz, model va ishbilarmon ayol Kayli Jenner va reper Trevis Skott 2022-yil 2-fevral kuni ikkinchi marta ota-ona bo‘ldi. Bu haqda u Instagram’da ma’lum qildi, deb yozadi “Korrespondent.net”.

Kayli o‘z sahifasida katta qizi Stormi yangi tug‘ilgan chaqaloqning jajji qo‘lini ushlab turgan ta’sirchan surat bilan bo‘lishdi. Postning izohiga qo‘yilgan ko‘k yurakchadan chaqaloqning o‘g‘il ekanini tushunish mumkin.

Jenner hali chaqaloqqa ism qo‘ymagan bo‘lsa-da, bir necha soat ichida suratga 13 milliondan ortiq layk bosildi.

Eslatib o‘tamiz, Kayli homilador ekani haqidagi mish-mishlar 2021-yilning avgust oyida paydo bo‘lgan edi. Ma’lumotlarga ko‘ra, juftlik deyarli bir yil davomida farzand kutgan. Shuningdek, Jenner katta oilani orzu qilishini va kamida to‘rtta farzand ko‘rishni xohlashini hech qachon yashirmagan. Uning birinchi farzandi — qizi Stormi 2018-yil 1-fevralda tug‘ilgan.